**CARÀCTER PROPI FUNDACIÓ EDUCATIVA COR DE MARIA**

*El* ***CARÀCTER PROPI*** *és la suma de la nostra identitat, la nostra comunitat educativa i el nostre model d’organització i gestió. És el punt de referència constant en la nostra acció educativa i es concreta en documents normatius i d’altres propis que contenen els nostres plantejaments educatius.*

La IDENTITAT de la FECM defineix els nostres centres educatius com a escoles:

HUMANISTES, que eduquem en els valors propis dels nostres orígens com a escoles d’arrel cristiana i considerem les dimensions social, emocional i espiritual com a eixos vertebradors de la formació integral de l’alumnat.

CATALANES, que promovem el coneixement de la realitat sociocultural de Catalunya i la formació en el respecte per la pluralitat lingüística així com la cultura en general. Tenim el català com a llengua pròpia vehicular i d’aprenentatge juntament amb altres llengües i cultures afavorint així l’obertura, la coneixença i el respecte vers els altres i el món.

CONSOLIDADES, que oferim una formació de qualitat als nostres alumnes des de fa més de 170 anys, donant-los les capacitats per adaptar-se a les necessitats dels nous temps.

COMPROMESES amb la societat i amb la nostra tasca de servei educatiu, fomentant el creixement personal de l’alumnat per tal que esdevinguin ciutadans i ciutadanes responsables i solidaris que contribueixin a la construcció d’una societat avançada més justa, inclusiva i tolerant.

FAMILIARS, que comptem amb la coresponsabilitat i la col·laboració de totes les famílies per portar a terme el nostre projecte educatiu.

ACOLLIDORES, creant una relació de confiança entre els diferents sectors de la comunitat educativa que faciliten l’aprenentatge i la convivència i obertes a tothom qui desitgi educar-hi els seus fills i les seves filles en els nostres centres educatius.

INSPIRADORES, que aposten per la renovació pedagògica entesa com a millora contínua en favor del procés educatiu de l’alumnat, el qual esdevé protagonista responsable del seu creixement personal, integrat en un món divers i canviant.

Concebem l’educació com un procés integral, sostingut i sostenible que permet als infants i adolescents sentir-se part activa d’un món plural. Per això, la nostra educació té com a trets principals:

* Ajudar a descobrir i potenciar les possibilitats físiques, intel·lectuals, afectives i espirituals dels nostres alumnes.
* Desenvolupar la dimensió social dels futurs ciutadans, ajudant-los per tal que s’insereixin en el món actual de forma responsable i constructiva i amb compromís.
	+ emfatitzant el respecte, el diàleg, i la riquesa de la diversitat
	+ fomentant els valors ètics per la resolució no violenta dels conflictes
	+ treballant per la implantació de la justícia a petita i gran escala
	+ promovent estils de vida saludables i sostenibles
* Respectar el dret a la llibertat de consciència, les conviccions religioses, culturals i morals, impartint la cultura religiosa mitjançant un plantejament històric, fonamentat i crític.
* Assumir la llibertat com un valor primordial contribuint al reforçament del respecte dels drets humans i de les llibertats fonamentals i afavorint la comprensió, la tolerància i la pau.

**COMUNITAT EDUCATIVA**

Els alumnes són els primers protagonistes de la seva formació. Intervenen activament en la vida de l’escola segons les possibilitats pròpies de cada edat i moment maduratiu, assumint els seus deures i els seus drets.

El personal docent, com a educador respectuós amb el projecte educatiu, s’implica en l’educació integral dels alumnes, s’ha format en els valors propis de la nostra identitat i serveix com a model pels alumnes.

El personal no docent (PAS) coopera segons les seves funcions amb el personal docent, és coneixedor, respectuós amb el projecte educatiu i compleix tasques necessàries pel bon funcionament del centre.

Les famílies, com a principals responsables de l’educació dels nens i nenes i adolescents, participen activament en la vida de l’escola, són coneixedores i respecten els principals trets del projecte educatiu. Participen en el Consell Escolar del Centre i s’organitzen en l’Associació de Mares i Pares.

Tots els integrants de la Comunitat Escolar vetllaran perquè els i les alumnes rebin una educació de qualitat i perquè la justícia, el bon tracte i l’acollida siguin els valors transversals del projecte educatiu.

**EL NOSTRE MODEL DE GESTÓ**

La FECM organitza, principalment, les seves funcions a través dels òrgans de govern següents:
El Patronat, que exerceix el govern i la representació de la Fundació Educativa Cor de Maria.

L‘Equip de Gestió, és l’òrgan executiu de la FECM que, entre d’altres funcions, s’ocupa de vetllar pel seguiment i l’execució de les finalitats i objectius fundacionals i coordinar i impulsar l’acció educativa de totes les escoles.

Els Equips Directius docents, són els encarregats de dirigir l’activitat de les escoles, desenvolupant les directrius marcades pel Patronat i per l’Equip de Gestió de la Fundació.

*“Ens ha reunit l’amor per l’educació en un camí de més de 170 anys.*

*Continuem perseverant en ell”*